Region Sjælland

Alléen 15

4180 Sorø

Att.: naturmiljo@regionsjaelland.dk

Vindinge, den 1. november 2018

Høringssvar ”Miljøvurdering Vindinge”

Som direkte nabo til en åben råstofgrav, fremsender jeg hermed sit høringssvar i forbindelse med VVM-undersøgelse af en større udvidelse af graveområderne omkring Vindinge.

Jeg ønsker at gøre generel indsigelse mod yderligere udvidelser eller udstedelse af gravetilladelser i bynære områder generelt og specielt før eksisterende områder er efterbehandlet og dermed mindske støvgenerne for naboerne.

Der må være en grænse for hvor længe de store bynære råstofgrave skal holdes åbne.

**Omfanget af miljøkonsekvensvurderingen**

Jeg vil gerne anfægte, at denne miljøvurdering kun omfatter udvidelsen på de 72 ha og ikke den samlede størrelse af råstofgraven(e) på 220 ha. Som nabo til gravene har jeg udsigt til en fremtid med et månelandskab på 220 ha og ikke kun 72 ha (hvilket også er alt for meget). Årsagen er, at man vil holde de eksisterende grave åbne, er at de skal bruges til efterbehandling, opbevaring og transport af råstofferne. Det betyder samtidigt, at arealerne ikke bliver efterbehandlet før om mange år. Det gør, at man ikke kan nøjes med at kigge på det nye område, da miljøkonsekvenserne (specielt de menneskelige påvirkninger) skal ses samlet og ikke isoleret.

I ansøgningen er der områder, der er usikre – hvor længe skal man som naboer/borgere leve med uvished om de nu begynder at grave eller om de er færdige?

**Åbningstider**

Nymølle ønsker at udvide åbningstiderne i de nye tilladelser. Det kan ikke accepteres.

Hvad er formålet med de nye åbningstider. Sidste år gravede Nymølle langt mere (ca. 1,6 mio. m3) end den, i ansøgningen ønskede mængde (0,9 mio. m3). Vel at mærke indenfor den nuværende åbningstid. Hvorfor så udvide åbningstiden?

Yderligere ser jeg ingen grund til at udvide åbningstiderne, da Nymølle i praksis alligevel arbejder på disse tidspunkter og med længere åbningstid, vil vores opfattelse være, at de blot vil overskride de nye tider. Hvilket er omkostningsfrit, da der ikke føres reelt tilsyn og ikke sanktioneres.

At lukke lastbiler ind i graven tidligere, vil betyde, at Nymølle starter med at læsse tidligere, da de alligevel arbejder på disse tider, og der ikke føres tilsyn. I dag holder lastbilerne desuden med motoren tændt, hvilket medfører en voldsom miljøpåvirkning af luften i området, samt alvorlige støjgener.

At udvide åbningstiden giver Nymølle en økonomisk gevinst på bekostning af naboerne. De vil hermed kunne udnytte materiel og maskiner mere, mens naboerne generes yderligere. Jeg ser ikke et behov for udvidede åbningstider, men at Nymølle må investere i mere udstyr og mandskab. Det skaber også flere arbejdspladser og økonomisk vækst andre steder.
Måske man skulle sætte åbningstiden ned og så bede Nymølle om at investere i mere udstyr og mandskab til gavn for samfundet.

**Transportveje**

Den forslåede transportvej går meget tæt på beboede områder, som derved vil udsættes for yderligere støj og støv i mange år. Jeg foreslår, at der skal arbejdes på at finde alternative transportveje, som minimerer generne for beboerne/naboerne. Jeg er ikke eksperter inden for området, men man bør lave en struktureret proces med inddragelse af Nymølle, Hedeland, borgere, kommuner og regioner, samt uvildige eksperter, der sammen kan se på hvad den bedste løsning vil være, hvor den primære fokus ikke er Nymølles økonomi.

Der er tidligere fremsat alternative forslag som man bør kigge på igen. En ting er, at Høje Taastrup kommune har en holdning til, at der ikke må laves udkørsel i Høje Tåstrup kommune, men de kan vel ikke forhindre lastbiler i at køre på offentlige veje med mindre der er tale om direkte obstruktion.

Man bør arbejde med at flytte efterbehandlingsanlægget, så man kunne lave en mere acceptabel transportvej, som ikke går direkte forbi et bynært område med mange boliger. Men Nymølle har tidligere udvist en fuldkommen ligegyldighed, for dem drejer det sig kun om penge – at tjene så mange penge som muligt uden hensyn til andre.

Endvidere vil den unødigt meget lange transport fra de fremtidige gravninger til efterbehandling/produktionsstedet, udover førnævnte alvorlige konsekvenser for beboerne i Vindinge by, også medføre et meget stort energiforbrug uanset hvordan denne transport kommer til at foregå. Det er uacceptabelt i dagens verden at acceptere/tillade et så stort negativt ”klimaaftryk”.

Jeg undrer mig over, at Regionen ikke selv har en holdning til dette emne, men blot lægger det over på borgerne at komme med forslag fremfor at gå aktivt ind i sagen.

**Langsigtet påvirkning af støv og støj**

Hvor lang tid skal vi, naboer, stadig leve med støv og støj som ingen kender de psykiske og fysiske konsekvenser af?

Jeg mangler en klinisk undersøgelse af hvordan langtidspåvirkningen af støv påvirker menneskers helbred? Jeg kan se på både biler, vinduer, luftfiltre o.l. at det er voldsomme mængder støv, der vælter ind over os, og som med stor sandsynlighed påvirker vores vejrtrækning og luftveje.

Det er alment kendt, at støj har store helbredsmæssige konsekvenser. Alle steder arbejdes der på at reducere støjniveauer. WHO er også kommet med en ny anbefaling til, at støjgrænser sættes voldsomt ned grundet den store påvirkning af helbredet.

Derfor kan det ikke være rimeligt, at Vindinge fortsat skal udsættes for yderligere mange års støj og støv, hvilket forstærkes af manglende reetablering

**Økonomiske konsekvenser**

Mange naboer til grusgraven vil få forringet værdien af deres ejendomme, da de helt omsluttes af grusgravning. Yderligere vil udsigten til mange års yderligere grusgravning og manglende efterbehandling forringe værdien af endnu flere ejendomme, hvilket ikke er tilstrækkeligt belyst.
En ting er, at samfundet skal bruge råstoffer til de mange projekter i Region Hovedstaden, men at Nymølle skal tjene oceaner af penge samtidigt med, at andre menneskers værdier går tabt, er fuldstændigt uacceptabelt.

Nymølle har tidligere argumenteret mod at flytte det store efterbehandlingsanlæg længere væk fra Vindinge by. Nymølle argumenterer, at flytning af efterbehandlingsanlæg koster dem penge, men her må borgernes velfærd sættes højere end penge – borgernes velfærd har også en værdi både sundhedsmæssigt, behandlingsmæssigt og økonomiske tab på ejendomme.

**Færdiggørelse**

Som nævnt, har mange købt ejendom i forventning om, at grusgravningen sluttede i 2014 - nu siger man 2028. Og hvad så bagefter? Der findes vel mere grus, så man kan blive ved i det uendelige og områderne er stadig ikke efterbehandlede for man mangler jo lige at grave det sidste.

Der må være en grænse for, hvor længe de store bynære råstofgrave skal holdes åbne. Man snakker så meget om den smukke fremtid, men det har tilsyneladende meget lange udsigter. Man må forvente, at man graver færdigt, efterbehandler og lukker de åbne grave. Vi lever allerede i dag i et månelandskab – det er sørgeligt for en by, som har en historie, der går længere tilbage end Roskilde og Lejre!

I alle de pænt polerede ansøgninger skrives der mange smukke ord om efterbehandling og de muligheder som områderne giver efter gravearbejdet er færdigt. Den nuværende tilgang er IKKE at grave færdigt og dermed ikke efterbehandle, det er blot flotte, men tomme ord. Vi vil se handling og efterbehandling løbende og ikke om mange år. I Øde Hastrup er det faktisk muligt at samarbejde og færdiggøre løbende. Hvorfor er det ikke muligt her?

**Manglende konsekvenser ved overtrædelse af vilkår**

Vi har gentagne gange oplevet, at Nymølle ikke overholder de vilkår som deres gravetilladelser sætter. Det være sig åbningstider, vanding/støvdæmpning, sø-beskyttelse og lignende vilkår. Hver gang får man en løftet pegefinger og besked om, at det var ikke så godt, men ret lige op på det. Hvornår er det nok? Hvornår træder Regionen i karakter og politianmelder Nymølle for overtrædelser og/eller fratagelse af gravetilladelser. Almindelige mennesker bliver truet med bål og brand, hvis vi har 1 m2 for meget i småbygninger eller har glemt at anmelde 2 m2 skur til BBR.

**Projekterede cykelstier**

Hvad betyder det for cykelstien som Roskilde Kommune har bevilget mellem Vindinge og Trekroner? Bliver den nu udsat igen – igen.

Det samme gælder den smukke cykelsti, som skulle gå gennem tunnelen under Øster Vindingevej, som skulle være etableret i 2016, og som jo blev etableret med tilskud fra Roskilde Kommune. Nu kommer den ikke, fordi Nymølle skal bruge den til transport. Måske er vi heldige, at den kommer i 2028.

**Boliger og Erhverv?**

I regionens indledning bemærkes, at arealet tænkes efterbehandlet bl.a. til erhvervs- og boligformål. Man kan se at erhverv påtænkes i den nordlige del, men hvor kommer boligerne ind? Hvilken lokalplan fortæller det?

Dette vil formentlig øge Nymølles indtjening ved videresalg, som passende kunne anvendes til flytning af efterbehandlingsanlægget og køreveje, således at støv- og støjgener for naboerne.

**Samarbejdet mellem kommuner og regioner**

Det virker som om alle problemer i dette område eksporteres til Region Sjælland og Roskilde Kommune, selvom området ligger på grænsen mellem Roskilde Kommune og Høje Taastrup Kommune og dermed mellem Region Sjælland og Region Hovedstaden. Det virker ikke som om der er et frugtbart samarbejder mellem de 4 parter på dette område. Som borger i Vindinge oplever vi, at Høje Taastrup Kommune, på vegne af deres borgere, eksporterer problemerne til Roskilde. Vi opfordrer til at man SAMMEN finder de bedste løsninger. Dette set i lyset af, at størstedelen af den grus, der graves omkring Vindinge skal anvendes i Region Hovedstaden, og at Nymølle har adresse og betaler skat i Høje Taastrup Kommune.

På borgermødet i Vindinge 24/5 udtalte Peter Jacobsen, 1. næstformand i Region Sjælland, at nu må der strammes op på vilkårene. Efterfølgende har Heino Knudsen, Regionsformand i Region Sjælland, udtrykt det samme overfor formanden for Grundejerforeningen Sandparken.

Nu håber jeg, at der sættes handling bag ordene.

Med venlig hilsen

Xxx yyy

Sandparken zz

4000 Roskilde

Mail:

Mobil: